COMISIA EUROPEANĂ Bruxelles, 16.12.2015 COM(2015) 647 final RAPORT AL COMISIEI CĂTRE PARLAMENTUL EUROPEAN ȘI CONSILIU privind regimul aplicat pe plan internațional organismelor publice însărcinate cu gestionarea datoriei publice sau care intervin în gestionarea datoriei publice și băncilor centrale din țările terțe în temeiul Regulamentului (UE) nr. 596/2014 privind abuzul de piaţă



1.Introducere Articolul 6 alineatul (1) din Regulamentul (CE) nr. 596/2014 privind abuzul de piață (denumit în continuare „MAR” - Market Abuse Regulation) scutește statele membre, inclusiv membrii federației în cazul unui stat membru care este stat federal, membrii Sistemului European al Băncilor Centrale (SEBC), ministerele și alte agenții sau vehicule cu scop special ale unuia sau mai multor state membre sau persoanele care acționează în numele acestora de la aplicarea regulamentului respectiv în ceea ce privește tranzacțiile, ordinele sau comportamentele efectuate în vederea aplicării politicilor monetare, privind cursul de schimb sau de gestionare a datoriei publice. În conformitate cu articolul 6 alineatul (5) din MAR, o astfel de derogare de la domeniul de aplicare a regulamentului poate să fie extinsă, printr-un act delegat al Comisiei în conformitate cu articolul 35 din MAR, la anumite organisme publice însărcinate cu gestionarea datoriei publice sau care intervin în gestionarea datoriei publice și la băncile centrale din țările terțe. Prezentul raport evaluează tratamentul aplicat pe plan internațional organismelor publice însărcinate cu gestionarea datoriei publice sau care intervin în gestionarea datoriei publice și băncilor centrale din țările terțe, cu scopul de a evalua oportunitatea extinderii derogării menționate anterior. 2.Temeiul juridic al raportului În conformitate cu articolul 6 alineatul (5) al doilea paragraf din MAR, Comisia întocmește și prezintă Parlamentului European și Consiliului un raport până la 3 ianuarie 2016, în care evaluează regimul aplicat pe plan internațional organismelor publice însărcinate cu gestionarea datoriei publice sau care intervin în gestionarea datoriei publice și băncilor centrale din țările terțe. În ceea ce privește conținutul, articolul 6 alineatul (5) al treilea paragraf din MAR prevede că raportul Comisiei ar trebui să cuprindă o analiză comparativă a tratamentului aplicat respectivelor organisme și bănci centrale în cadrul legal al țărilor terțe, precum și standardele în materie de gestionare a riscului aplicabile tranzacțiilor încheiate de respectivele organisme și bănci centrale în respectivele jurisdicții. De asemenea, articolul 6 alineatul (5) al treilea paragraf din MAR prevede că, în cazul în care raportul concluzionează, în special pe baza analizei comparative, că este necesară exceptarea responsabilităților monetare ale băncilor centrale din respectivele țări terțe de la obligațiile și interdicțiile regulamentului, Comisia ar trebui să extindă derogarea menționată mai sus, de asemenea, la băncile centrale din respectivele țări terțe. 3.Contribuții tehnice ale ESMA și jurisdicții avute în vedere Având în vedere natura globală a piețelor financiare și diferențele dintre cadrele juridice ale țărilor terțe, precum și standardele de gestionare a riscurilor aplicabile tranzacțiilor în jurisdicțiile din țările terțe, la 21 octombrie 2013, Comisia a solicitat ESMA să identifice cele mai relevante jurisdicții din țările terțe care urmează să fie evaluate. La elaborarea listelor de țări terțe, Comisia a invitat ESMA să țină seama de contribuția autorităților competente și a participanților pe piață, dacă este cazul, și, în ceea ce privește lista țărilor terțe prioritare, să ia în considerare numai țările cu un volum semnificativ de tranzacții care se încadrează în domeniul de aplicare a MAR. La 25 noiembrie 2013, ESMA a transmis Comisiei o contribuție de natură tehnică, cuprinzând criterii pentru stabilirea unei liste nominale prioritare a țărilor terțe. De asemenea, ESMA a prezentat Comisiei recomandări cu privire la instituirea unei proceduri de selecție și la elementele de luat în considerare în cadrul evaluării viitoare a țărilor terțe. În scopul evaluării țărilor terțe, ESMA a considerat că este oportun să ia în considerare și să se bazeze pe metodologia Fondului Monetar Internațional (FMI) de identificare a jurisdicțiilor cu un sector financiar important din punct de vedere sistemic pentru care Programul de evaluare a sectorului financiar (FSAP) al FMI este obligatoriu. În opinia ESMA, metodologia FMI combină dimensiunea și gradul de interconectare ale sectorului financiar din fiecare țară și, prin urmare, ia în considerare dimensiunea piețelor financiare. Potrivit FMI, respectivul grup de țări acoperă aproape 90 % din sistemul financiar mondial și 80 % din activitatea economică la nivel mondial și include majoritatea țărilor G20 și a membrilor Consiliului pentru stabilitate financiară (CSF). De asemenea, ESMA a instituit două criterii suplimentare: în primul rând, ca țara să nu fie înscrisă pe lista Grupului de Acțiune Financiară Internațională (GAFI) a „Jurisdicțiilor cu grad ridicat de risc și necooperante”, care identifică țările cu deficiențe strategice în ceea ce privește măsurile luate în vederea combaterii spălării banilor și a finanțării terorismului și, în al doilea rând, ca țara să nu fie semnatară a Memorandumului multilateral de înțelegere (MMoU) al IOSCO. Excluzând membrii care sunt țări UE și SEE și incluzând Turcia în calitate de țară candidată la UE în cadrul studiului, Comisia a prezentat o listă cuprinzând 13 jurisdicții (Australia, Brazilia, Canada, China, RAS Hong Kong, India, Japonia, Mexic, Singapore, Coreea de Sud, Elveția, Turcia și Statele Unite ale Americii). Comisia a decis să se concentreze în raportul acesteia asupra jurisdicțiilor respective în mod prioritar, pentru a decide cu privire la oportunitatea prelungirii derogării de la obligațiile și interdicțiile prevăzute de MAR. 4.Studiu extern Pentru a efectua o evaluare exhaustivă a regimului aplicat pe plan internațional organismelor publice din țările terțe, elaborarea evaluării a fost încredințată unor contractanți independenți, și anume Centrul de Studii Politice Europene (CEPS) și Universitatea din Bologna (denumite în continuare „contractanți externi”). La 12 iunie 2015, contractanții externi au transmis Comisiei raportul intitulat „Studiu privind derogările acordate în favoarea băncilor centrale din țările terțe și altor entități în temeiul Regulamentului privind abuzul de piață și al Regulamentului privind piețele instrumentelor financiare” (denumit în continuare „studiul extern”). Pentru realizarea studiului extern, contractanții externi au efectuat o anchetă și au elaborat un chestionar adresat băncilor centrale din țările terțe, au desfășurat activități de cercetare juridică și economică și au realizat o analiză a datelor respective. De asemenea, studiul extern s-a bazat pe o analiză economică a băncilor centrale și pe mandatele și procedurile operaționale ale oficiilor de gestionare a datoriei (debt management offices - „DMO”), precum și pe o analiză juridică a contextului pieței și a cadrelor juridice și operaționale aplicabile băncilor centrale și DMO din țările terțe. Pentru a evalua oportunitatea de a se acorda o derogare băncilor centrale și DMO de la dispozițiile MAR, contractanții externi au comparat normele aplicabile în fiecare dintre jurisdicțiile avute în vedere cu cele ale MAR. Studiul extern a stabilit contextul și cadrul pentru fiecare jurisdicție și a identificat nivelul de transparență și de protecție al sistemului, luând în considerare, printre altele, normele care urmăresc interzicerea și sancționarea utilizării abuzive a informațiilor privilegiate de către membrii personalului din băncile centrale sau DMO, scutirea de la dispozițiile Regulamentului privind abuzul de piață pentru politicile monetare, valutare sau de gestionare a datoriei publice puse în aplicare de băncile centrale sau de DMO, precum și normele de conduită a personalului privind utilizarea informațiilor confidențiale, tranzacțiile cu active în interes privat, independența și conflictele de interese. 5.Analiza jurisdicțiilor Având în vedere competența acordată prin articolul 6 alineatul (5) din MAR în ceea ce privește întocmirea prezentului raport, analiza comparativă a jurisdicțiilor identificate nu este exhaustivă și se bazează, în special, pe analiza normelor interne de conduită și/sau de etică aplicabile băncilor centrale și DMO, pe normele care restricționează utilizarea în interes personal a informațiilor confidențiale și comercializarea de active de către membrii personalului pe cont propriu, pe măsurile de promovare a independenței personalului, precum și pe standardele de gestionare a riscurilor și normele de conduită și/sau de etică aplicabile membrilor personalului și pe disponibilitatea unei aplicări eficace prin asigurarea conformității la nivel intern. Australia Banca Centrală a Australiei (Reserve Bank of Australia): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală. Reserve Bank of Australia (RBA) nu este scutită în mod oficial de normele privind utilizarea abuzivă a informațiilor privilegiate, divulgarea neautorizată a informațiilor privilegiate sau manipularea pieței. De asemenea, nu se acordă nicio scutire pentru băncile centrale din țările terțe. În cadrul propriilor operațiuni, RBA pune în aplicare standarde de gestionare a riscurilor. Membrii personalului sunt obligați să respecte secretul profesional în temeiul mai multor dispoziții juridice și al codului intern de conduită aplicabil și fac obiectul interdicției de a comercializa instrumente financiare în scopuri personale. De asemenea, membrii personalului au obligația de a-și păstra independența față de interesele terților și trebuie să evite conflictele de interese. Membrii personalului sunt informați cu privire la existența și aplicabilitatea unui cod intern de conduită în momentul recrutării, iar cunoștințele pe care le dețin cu privire la acesta le sunt examinate în mod continuu. În funcție de gravitatea abaterii, pot fi luate măsuri disciplinare care merg până la încetarea contractului de muncă. Oficiul australian de gestiune financiară (Australian Office of Financial Management): Membrii personalului DMO fac obiectul normelor relevante privind utilizarea abuzivă a informațiilor privilegiate, divulgarea neautorizată a informațiilor privilegiate și manipularea pieței. Nici DMO național și nici DMO din țările terțe nu sunt scutite de normele privind utilizarea abuzivă a informațiilor privilegiate, divulgarea neautorizată a informațiilor privilegiate sau manipularea pieței. Membrii personalului trebuie să respecte reglementările generale care prevăd standarde de gestionare a riscurilor pentru organismele guvernamentale și au obligația de a păstra secretul profesional. De asemenea, acestora le este interzis să utilizeze informațiile privilegiate și să tranzacționeze instrumente financiare emise de DMO și trebuie să își păstreze independența față de interesele terților, precum și să evite conflictele de interese. Este instituită o funcție internă de conformitate, care are rolul de a supraveghea aplicarea normelor interne de conduită, de a investiga încălcările obligațiilor și de a informa autoritățile externe, atunci când este necesar. În funcție de gravitatea cazului, măsurile disciplinare pot varia de la avertisment la concediere. Brazilia

Banca Centrală a Braziliei: Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură penală. Banca centrală națională nu este scutită în mod oficial de normele privind abuzul de piață. De asemenea, nu se acordă nicio scutire pentru băncile centrale din țările terțe. Banca centrală deține un cadru de reglementare operațional privind operațiunile de cedare și achiziționare a instrumentelor financiare, iar standarde eficace de gestionare a riscurilor sunt puse în practică și aplicate în mod constant. Membrii personalului sunt obligați să păstreze secretul profesional și le este interzis să utilizeze informațiile privilegiate în scopuri private. Deși nu există norme care să interzică simpla tranzacționare a unor active sau instrumente financiare predeterminate în scopuri personale, membrii personalului nu trebuie să beneficieze de pe urma informațiilor privilegiate și trebuie să evite situațiile de conflict de interese care rezultă din poziția ocupată în cadrul băncii centrale. De asemenea, membrii personalului au obligația de a-și păstra independența față de interesele terților și trebuie să evite conflictele de interese. Un comitet de etică informează personalul cu privire la normele de conduită, monitorizează aplicarea și ia măsuri disciplinare în cazul în care acestea sunt încălcate. În funcție de gravitatea abaterii, măsurile disciplinare pot varia de la avertisment la concediere. Trezoreria Statului din Brazilia: Nu există nicio derogare de la normele privind utilizarea abuzivă a informațiilor privilegiate, divulgarea neautorizată a informațiilor privilegiate sau manipularea pieței pentru DMO național și/sau DMO din țări terțe. Trezoreria Statului din Brazilia nu a instituit un cadru de reglementare operațional specific pentru cedarea sau achiziționarea de instrumente financiare. Membrii personalului au obligația de a respecta secretul profesional în temeiul mai multor dispoziții juridice și al codului intern de conduită aplicabil și le este interzis să utilizeze informațiile privilegiate în interes privat, fără nicio excepție. Sunt puse în aplicare norme specifice și cuprinzătoare care interzic în mod explicit membrilor personalului să tranzacționeze instrumente financiare emise de DMO sau de alte entități ale administrațiilor publice, cu excepția cazului în care se aplică condiții specifice și stricte. Membrii personalului trebuie să își păstreze independența față de interesele terților și să evite conflictele de interese. Un comitet intern de etică supraveghează aplicarea normelor interne de conduită și ia măsuri disciplinare în caz de încălcare a acestora. În funcție de gravitatea abaterii, măsurile disciplinare pot varia de la avertisment la concediere. Canada Banca Centrală a Canadei (Bank of Canada): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală, fiind pasibile de sancțiuni. Banca centrală națională nu este scutită în mod oficial de normele privind utilizarea abuzivă a informațiilor privilegiate și divulgarea ilegală a informațiilor privilegiate, dar este scutită de normele privind manipularea pieței. Nu se acordă nicio derogare pentru băncile centrale din țările terțe. Banca centrală pune în aplicare standarde de gestionare a riscurilor în cadrul propriilor operațiuni. Membrii personalului au obligația de a păstra secretul profesional, care interzice utilizarea și tentativa de utilizare a informațiilor privilegiate în interes privat. Normele aplicabile privind tranzacțiile cu instrumente financiare în scopuri personale depind de funcția fiecărui membru al personalului. Membrii personalului trebuie să își păstreze independența față de interesele terților și să evite conflictele de interese. Un comitet desemnat de consiliul de administrație al băncii centrale, împreună cu biroul de conformitate supraveghează gestionarea codului de conduită și este însărcinat cu revizuirea acestuia, difuzarea cunoștințelor și luarea de măsuri disciplinare în cazul încălcării codului. În funcție de gravitatea abaterii, măsurile disciplinare pot merge până la încetarea contractului de muncă. Ministerul de Finanțe din Canada (Department of Finance Canada): Membrii personalului DMO fac obiectul interdicției privind utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței și sunt pasibili de sancțiuni administrative și penale. DMO nu este scutit de normele privind utilizarea abuzivă a informațiilor privilegiate și divulgarea ilegală a informațiilor privilegiate, dar beneficiază de o derogare de la normele privind manipularea pieței. DMO din țările terțe nu sunt scutite de la aplicarea normelor respective. Se aplică aceleași standarde de gestionare a riscurilor precum în cazul băncii centrale. Membrii personalului sunt obligați să păstreze secretul profesional și le este interzis să utilizeze informațiile privilegiate în scopuri private, fără nicio excepție. Membrilor personalului nu le este permis să investească în instrumente financiare care ar putea da naștere unui conflict de interese real sau potențial. De asemenea, membrii personalului au obligația de a-și păstra independența față de interesele terților și de a evita conflictele de interese. Este instituită o funcție internă de conformitate, care supraveghează aplicarea normelor interne de conduită a căror respectare este prevăzută în contractul de muncă, investighează cazurile de abatere profesională și raportează astfel de cazuri de abatere către autoritățile externe. China Banca Populară Chineză: Membrii personalului băncii centrale fac obiectul tuturor normelor care interzic utilizarea abuzivă a informațiilor privilegiate, divulgarea neautorizată a informațiilor privilegiate și manipularea pieței, iar încălcarea normelor respective conduce la sancțiuni de natură administrativă și/sau penală. Banca centrală este scutită de normele privind utilizarea abuzivă a informațiilor privilegiate, divulgarea neautorizată a informațiilor privilegiate și manipularea pieței. Cu toate acestea, nu se acordă o astfel de derogare pentru băncile centrale din țările terțe. Banca centrală pune în aplicare standarde generale și specifice de gestionare a riscurilor în cadrul propriilor operațiuni. Conformitatea cu standardele respective este verificată în mod regulat de către funcția internă de conformitate și audit. Membrii personalului au obligația de a păstra secretul profesional, obligație care rămâne valabilă, de asemenea, după încetarea contractului de muncă. De asemenea, membrii personalului, fără excepție, nu trebuie să utilizeze informațiile privilegiate în scopuri private. Se aplică restricții în ceea ce privește investițiile și deținerea de active și instrumente financiare. Membrii personalului au obligația de a-și păstra independența față de interesele terților și de a evita conflictele de interese. Există o funcție de conformitate, care are rolul de a supraveghea aplicarea normelor interne de conduită. În funcție de gravitatea abaterii profesionale, măsurile disciplinare pot merge inclusiv până la încetarea contractului de muncă. Hong Kong Autoritatea monetară din Hong Kong (Hong Kong Monetary Authority): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală, fiind pasibile de sancțiuni. Întrucât Autoritatea monetară din Hong Kong aparține ramurii executive, există doar o derogare de facto de la normele privind utilizarea abuzivă a informațiilor privilegiate, divulgarea neautorizată a informațiilor privilegiate și manipularea pieței. Nu se acordă nicio derogare pentru băncile centrale din țările terțe. În cadrul operațiunilor pe care le desfășoară, Autoritatea monetară din Hong Kong aplică standarde de gestionare a riscurilor și respectă o politică internă de investiții, precum și manuale de proceduri. Membrii personalului au obligația de a respecta secretul profesional, care este impusă în temeiul mai multor dispoziții juridice, și le este interzisă utilizarea informațiilor privilegiate în interes privat propriu. Membrilor personalului le este interzis să investească în instrumente financiare emise de entități reglementate și trebuie să își păstreze independența față de interesele terților și să evite conflictele de interese. Conducerea și departamentul de resurse umane supraveghează aplicarea codului intern de conduită aprobat de autoritățile de reglementare externe. În funcție de gravitatea abaterii, măsurile disciplinare pot merge inclusiv până la încetarea contractului de muncă. Biroul de servicii financiare și de trezorerie din Hong Kong (Financial Services and the Treasury Bureau of Hong Kong): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală, fiind pasibile de sancțiuni. DMO este scutit de facto de normele privind utilizarea abuzivă a informațiilor privilegiate, divulgarea neautorizată a informațiilor privilegiate și manipularea pieței. Nu se acordă nicio derogare pentru DMO din țările terțe. Membrii personalului au obligația de a respecta secretul profesional și le este interzisă utilizarea informațiilor privilegiate în interes privat propriu. Membrii personalului nu trebuie să se implice în investiții private care pot genera conflicte de interese reale sau aparente cu propriile atribuții oficiale și trebuie să își păstreze independența față de interesele terților și să comunice eventualele conflicte de interese supraveghetorilor. În funcție de gravitatea abaterii, măsurile disciplinare pot varia de la un avertisment oral sau scris până la pensionare obligatorie sau concediere. India Banca Centrală a Indiei (Reserve Bank of India): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală, fiind pasibile de sancțiuni ad hoc. Banca Centrală a Indiei este scutită de normele privind utilizarea abuzivă a informațiilor privilegiate, divulgarea neautorizată a informațiilor privilegiate și manipularea pieței. Nu se acordă nicio derogare pentru băncile centrale și DMO din țările terțe. Banca Centrală a Indiei aplică standarde de gestionare a riscurilor în cadrul propriilor operațiuni și mijloacele de aplicare a acestora au fost suficient de bine prezentate. Membrii personalului au obligația de a respecta secretul profesional în temeiul mai multor dispoziții juridice. Există reguli care împiedică în mod explicit membrii personalului să efectueze tranzacții speculative cu instrumente financiare. Membrii personalului trebuie să își păstreze independența față de interesele terților. Cu toate acestea, nu există o politică internă specifică care să abordeze aspectele legate de conflictele de interese. În ceea ce privește normele de conduită, funcția de supraveghere revine fiecărui superior ierarhic. În funcție de gravitatea abaterii, măsurile disciplinare pot merge inclusiv până la încetarea contractului de muncă. Japonia Banca Centrală a Japoniei (Bank of Japan): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală, fiind pasibile de sancțiuni ad hoc. Banca centrală națională nu este scutită în mod oficial de normele privind utilizarea abuzivă a informațiilor privilegiate, divulgarea neautorizată a informațiilor privilegiate sau manipularea pieței. De asemenea, nu se acordă nicio scutire pentru băncile centrale din țările terțe. Membrii personalului au obligația de a respecta secretul profesional, o obligație valabilă pe viață. Membrilor personalului le este interzis să utilizeze informațiile privilegiate în scopuri private și să tranzacționeze instrumente financiare. Membrii personalului au obligația de a-și păstra independența față de interesele terților și, de asemenea, trebuie să evite conflictele de interese. O autoritate centrală, Comitetul de etică al serviciului public național, este responsabilă de consilierea cu privire la modificările aduse cadrului național de etică pentru angajații din sectorul public. În funcție de gravitatea abaterii, măsurile disciplinare pot varia de la un avertisment și o reducere a salariului până la încetarea contractului de muncă. Ministerul de Finanțe: Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală, fiind pasibile de sancțiuni. Membrii personalului au obligația de a respecta secretul profesional, o obligație valabilă pe viață. Membrilor personalului le este interzis să utilizeze informațiile privilegiate în scopuri private și să tranzacționeze obligațiuni de stat. Membrii personalului trebuie să își păstreze independența față de interesele terților. Comitetul de etică al serviciului public național este responsabil de consiliere cu privire la modificările aduse cadrului național de etică pentru toți angajații din sectorul public. În funcție de gravitatea abaterii, măsurile disciplinare pot varia de la un avertisment și o reducere a salariului până la încetarea contractului de muncă. Mexic Banca Centrală din Mexic: Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței constituie infracțiuni de natură penală și sunt interzise, fiind pedepsite cu închisoarea. Banca centrală națională este scutită în mod oficial de normele privind utilizarea abuzivă a informațiilor privilegiate, divulgarea neautorizată a informațiilor privilegiate și manipularea pieței. Nu se acordă nicio derogare pentru băncile centrale din țările terțe. Banca centrală aplică standarde de gestionare a riscurilor în cadrul propriilor operațiuni, iar mijloacele de aplicare a acestora au fost suficient de bine prezentate. Membrii personalului au obligația de a păstra secretul profesional, obligație care continuă, de asemenea, după încetarea contractului de muncă. Există norme care împiedică în mod explicit membrii personalului să tranzacționeze instrumente financiare la un preț necorelat în mod deschis cu prețul de piață corect. Membrii personalului au obligația de a-și păstra independența față de interesele terților și, de asemenea, trebuie să evite conflictele de interese. Funcția internă responsabilă de supravegherea respectării normelor de conduită este alcătuită din mai multe comitete și departamente. În funcție de gravitatea abaterii, măsurile disciplinare pot varia de la avertisment și suspendare la concediere și interdicția temporară de a ocupa funcții similare. Ministerul de Finanțe și Credit din Mexic: Membrii personalului DMO fac obiectul normelor privind utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței, fiind pasibili de sancțiunile penale aferente. Nu există nicio derogare de la normele privind utilizarea abuzivă a informațiilor privilegiate, divulgarea neautorizată a informațiilor privilegiate sau manipularea pieței pentru DMO național și/sau DMO din țări terțe. Se aplică restricții privind tranzacționarea de active. DMO pune în aplicare standarde de gestionare a riscurilor în cadrul propriilor operațiuni. Membrii personalului sunt obligați să păstreze secretul profesional și le este interzis să utilizeze informațiile privilegiate în scopuri private, fără nicio excepție. Nu există norme specifice care să împiedice membrii personalului să tranzacționeze instrumente financiare emise de DMO. Cu toate acestea, membrii personalului au obligația de a-și păstra independența față de interesele terților și, de asemenea, trebuie să evite conflictele de interese. Un comitet de etică este responsabil de aplicarea normelor interne de conduită. În funcție de gravitatea abaterii, măsurile disciplinare pot varia de la avertisment la demiterea din funcție și interdicția temporară de a ocupa funcții similare în sectorul public. Singapore Autoritatea monetară din Singapore (Monetary Authority of Singapore): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală, fiind pasibile de sancțiuni ad hoc. Autoritatea monetară din Singapore este scutită de normele privind utilizarea abuzivă a informațiilor privilegiate, divulgarea neautorizată a informațiilor privilegiate și manipularea pieței. Nu se acordă nicio derogare pentru băncile centrale sau DMO din țările terțe. Autoritatea monetară din Singapore aplică standarde de gestionare a riscurilor în cadrul propriilor operațiuni, iar conformitatea cu standardele respective este monitorizată. Membrii personalului au obligația de a respecta secretul profesional în temeiul codului intern de conduită aplicabil și le este interzis să utilizeze informațiile privilegiate în interes privat. Membrii personalului și familiile acestora nu sunt autorizați să dețină instrumente financiare emise de entități reglementate și să cumpere instrumente financiare cotate în afara piețelor publice. Membrii personalului au obligația de a-și păstra independența față de interesele terților și, de asemenea, trebuie să comunice conflictele de interese șefului de departament. Conducerea Autorității monetare din Singapore, împreună cu departamentele de resurse umane și de gestionare a riscurilor, supraveghează aplicarea codului intern de conduită și informează membrii noi ai personalului cu privire la dispozițiile acestuia. Măsurile disciplinare luate de conducerea Autorității monetare din Singapore variază de la mustrare orală la încetarea contractului de muncă.

Coreea Banca Centrală din Coreea (Bank of Korea): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală, fiecare dintre acestea fiind pasibile de sancțiuni ad hoc care pot merge până la închisoare pe viață. Banca centrală națională nu este scutită în mod oficial de normele privind utilizarea abuzivă a informațiilor privilegiate, divulgarea neautorizată a informațiilor privilegiate sau manipularea pieței. De asemenea, nu se acordă nicio scutire pentru băncile centrale din țările terțe. Banca centrală pune în aplicare standarde de gestionare a riscurilor în cadrul operațiunilor proprii. Membrii personalului au obligația de a respecta secretul profesional, obligație de la care se poate face derogare în scopul schimbului de informații cu alte autorități, și le este interzis să utilizeze informațiile privilegiate în scopuri private. Restricțiile în ceea ce privește tranzacționarea instrumentelor financiare se aplică doar membrilor personalului care au acces la informații esențiale. Membrii personalului au obligația de a-și păstra independența față de interesele terților, trebuie să consulte coordonatorul funcției de conformitate în cazul în care are loc un conflict de interese și sunt excluși de la participarea la procesul decizional. Coordonatorul funcției de etică și conformitate este responsabil pentru formarea personalului în ceea ce privește codul de conduită și monitorizează respectarea acestuia. În funcție de gravitatea abaterii, măsurile disciplinare pot merge până la încetarea contractului de muncă. Ministerul Strategiei și Finanțelor din Coreea: Membrii personalului DMO fac obiectul normelor privind utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței, fiind pasibili de sancțiunile penale aferente. Nu există nicio derogare de la normele privind utilizarea abuzivă a informațiilor privilegiate, divulgarea neautorizată a informațiilor privilegiate sau manipularea pieței pentru DMO național și/sau DMO din țări terțe. Membrii personalului au obligația de a-și păstra independența față de interesele terților și, de asemenea, trebuie să evite conflictele de interese. Coordonatorul funcției de conformitate este responsabil de aplicarea normelor interne de conduită. În funcție de gravitatea cazului, pot fi luate măsuri disciplinare. Elveția Banca Națională a Elveției (Swiss National Bank): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală, fiind pasibile de sancțiuni. Banca centrală națională este scutită în mod oficial de normele privind utilizarea abuzivă a informațiilor privilegiate, divulgarea neautorizată a informațiilor privilegiate și manipularea pieței. În același timp, nu se acordă o derogare pentru băncile centrale din țările terțe. Banca centrală pune în aplicare standarde de gestionare a riscurilor în cadrul operațiunilor proprii. Membrii personalului au obligația de a respecta secretul profesional în temeiul codului intern de conduită aplicabil, iar pentru membrii consiliului de administrație al băncii, obligația rămâne valabilă, de asemenea, după încetarea contractului de muncă. Este interzisă utilizarea informațiilor privilegiate în interes privat. Membrilor personalului le este interzis să tranzacționeze instrumente financiare pe baza informațiilor privilegiate și să efectueze tranzacții valutare care depășesc anumite praguri monetare, cu excepția cazului în care au fost autorizați în prealabil. Membrii personalului au obligația de a-și păstra independența față de interesele terților și, de asemenea, trebuie să evite conflictele de interese. Departamentul de conformitate supraveghează punerea în aplicare a codului intern de conduită și este responsabil de activitățile de consiliere, formare, investigare, monitorizare și raportare. În cazul unor abateri deliberate sau al unor neglijențe grave, măsurile disciplinare pot merge până la încetarea contractului de muncă. Administrația Federală a Finanțelor: Membrii personalului DMO fac obiectul normelor privind utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței, fiind pasibili de sancțiunile penale aferente. DMO național beneficiază de o derogare de la normele privind utilizarea abuzivă a informațiilor privilegiate, divulgarea neautorizată a informațiilor privilegiate sau manipularea pieței. DMO din țările terțe nu sunt scutite de la aplicarea normelor respective. Membrii personalului au obligația strictă de a păstra secretul profesional, care se aplică inclusiv după încetarea contractului de muncă. De asemenea, membrii personalului nu trebuie să utilizeze informațiile privilegiate în scopuri private. Există norme care stabilesc restricții privind efectuarea de tranzacții cu instrumente financiare de către membrii personalului, care au obligația de a păstra evidențe ale propriilor investiții și de a prezenta rapoarte în acest sens. Membrii personalului au obligația de a-și păstra independența față de interesele terților și, de asemenea, trebuie să evite conflictele de interese. Superiorii ierarhici supraveghează aplicarea normelor interne de conduită, a căror cunoaștere face parte din activitatea de învățare a membrilor personalului. În funcție de gravitatea cazului, măsurile disciplinare adoptate pot merge până la concediere. Turcia Banca Centrală a Republicii Turcia: Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni de natură atât administrativă, cât și penală, fiind pasibile de sancțiuni ad hoc. Deși banca centrală națională este scutită în mod oficial de normele privind utilizarea abuzivă a informațiilor privilegiate, divulgarea neautorizată a informațiilor privilegiate sau manipularea pieței, nu există o derogare pentru băncile centrale din țările terțe. Banca centrală aplică standarde de gestionare a riscurilor în cadrul propriilor operațiuni și punerea în practică a unor astfel de standarde face obiectul unor proceduri de audit. Membrii personalului au obligația de a respecta secretul profesional, iar încălcarea acestei obligații constituie o infracțiune. Membrilor personalului le este interzis să participe la licitații având ca obiect obligațiuni de stat. Membrii personalului au obligația de a-și păstra independența față de interesele terților și nu trebuie să ia parte la decizii în raport cu care se află în conflict de interese. Departamentul de audit este responsabil de aplicarea normelor interne de conduită, efectuează examinări și studii, desfășoară investigații și oferă servicii de consultanță. În funcție de gravitatea abaterii, măsurile disciplinare pot merge inclusiv până la încetarea contractului de muncă. Subsecretariatul Trezoreriei Republicii Turcia: Membrii personalului DMO fac obiectul normelor privind utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței, fiind pasibili de sancțiunile penale aferente. Nu există nicio derogare de la normele privind utilizarea abuzivă a informațiilor privilegiate, divulgarea neautorizată a informațiilor privilegiate sau manipularea pieței pentru DMO național și/sau DMO din țările terțe. Membrii personalului sunt obligați să respecte standarde de gestionare a riscurilor și să păstreze secretul profesional, fiindu-le interzis să efectueze tranzacții cu instrumente financiare. De asemenea, membrii personalului au obligația să comunice informațiile privind activele deținute de aceștia și de familiile lor și trebuie să își păstreze independența față de interesele terților și să evite conflictele de interese. Comisia de etică desemnată de conducerea DMO elaborează cultura etică, oferă consiliere și monitorizează comportamentul. În funcție de gravitatea abaterii, consiliul de administrație al băncii centrale poate aplica o serie de măsuri disciplinare, care merg până la concediere. SUA Sistemul Federal de Rezerve al Statelor Unite ale Americii (Federal Reserve System): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise și constituie infracțiuni administrative, pasibile de sancțiuni. Banca centrală națională este scutită în mod oficial de normele privind utilizarea abuzivă a informațiilor privilegiate, divulgarea neautorizată a informațiilor privilegiate și manipularea pieței. Nu se acordă nicio derogare pentru băncile centrale din țările terțe. Banca centrală pune în aplicare standarde de gestionare a riscurilor în cadrul operațiunilor proprii. Membrii personalului au obligația strictă de a respecta secretul profesional și le este interzisă utilizarea informațiilor privilegiate în interes privat propriu. Există norme care împiedică sau restricționează în mod explicit membrii personalului să tranzacționeze instrumente financiare pe baza informațiilor privilegiate în perioada reunirii Comitetului federal pentru o piață deschisă (Federal Open Market Committee) și să investească în titluri de stat americane. Membrii personalului au obligația de a-și păstra independența față de interesele terților și, de asemenea, trebuie să evite conflictele de interese. Responsabilul cu probleme de etică, un înalt funcționar al băncii centrale, se ocupă cu punerea în aplicare a programului băncii centrale de menținere a celor mai înalte standarde de onestitate, integritate și imparțialitate în desfășurarea activităților băncii centrale. În funcție de gravitatea abaterii membrilor personalului, sunt adoptate măsuri disciplinare, care pot merge până la încetarea contractului de muncă. Departamentul de Trezorerie al Statelor Unite (U.S. Department of the Treasury): Utilizarea abuzivă a informațiilor privilegiate, divulgarea neautorizată a informațiilor privilegiate și toate formele de manipulare a pieței sunt interzise. Membrii personalului au obligația strictă de a păstra secretul profesional și fac obiectul unor restricții privind achiziționarea de active și deținerea de instrumente financiare, precum și al unor norme cuprinzătoare privind dezvăluirea informațiilor cu caracter financiar. De asemenea, membrii personalului trebuie să își păstreze independența față de interesele terților și să evite conflictele de interese. Consilierul general adjunct este funcționarul pentru probleme de etică desemnat de departament și este responsabil de gestionarea și coordonarea programului de etică și de alte aspecte care decurg din normele interne de conduită aplicabile. În cazul unor abateri, șefii de birou iau măsuri corective și disciplinare, care pot merge până la încetarea contractului de muncă. 6.Concluzii În stadiul actual, Comisia concluzionează că, pe baza evaluării efectuate prin analiza criteriilor principale și suplimentare, astfel cum s-a explicat mai sus, este oportun să se acorde o derogare de la dispozițiile MAR pentru băncile centrale și DMO din Australia, Brazilia, Canada, RAS Hong Kong, India, Japonia, Mexic, Singapore, Coreea de Sud, Elveția, Turcia și Statele Unite, precum și pentru Banca Centrală a Chinei. Prin urmare, este necesară adoptarea unui act delegat în temeiul articolului 6 alineatul (5) din MAR, pentru a extinde derogarea la băncile centrale și DMO menționate anterior. Analiza comparativă inclusă în prezentul raport nu este exhaustivă. De asemenea, raportul se bazează pe legislația unor țări terțe, care poate face obiectul unor actualizări. Concluziile prezentate în raport nu aduc atingere unor eventuale modificări viitoare, având în vedere modificările legislației din țările terțe sau modificarea circumstanțelor de fapt, care pot conduce la necesitatea unei revizuiri a listei băncilor centrale și DMO din țările terțe care beneficiază de derogare.



Anexă: Prezentare generală comparativă a situației din țările terțe Norme privind utilizarea abuzivă a informațiilor privilegiate Norme privind dezvăluirea neautorizată de informații privilegiate Norme privind manipularea pieței Derogare pentru BC/DMO Standarde de gestionare a riscurilor Informații confidențiale Tranzacții private cu active Independență și conflicte de interese Punere în aplicare Derogare Australia BC Da Da Da Nu Se aplică, dar nu au fost comunicate PSNPU RTHA Obligație de independență și de evitare a conflictelor de interese Acțiuni de punere în aplicare ale unității interne Da DMO Da Da Da Nu Se aplică, dar nu au fost comunicate PSNPU RTHA Obligație de independență și DIS Acțiuni de punere în aplicare ale unității interne Da Brazilia BC Da Da Da Nu Se aplică și au fost comunicate PSNPU RTHA Obligație de independență și DIS Acțiuni de punere în aplicare ale unității interne Da DMO Da Da Da Nu Se aplică, dar nu au fost comunicate PSNPU RTHA Obligație de independență și de evitare a conflictelor de interese Acțiuni de punere în aplicare ale unității interne Da Canada BC Da Da Da Da (exclusiv BC naționale) Se aplică, dar nu au fost comunicate PSNPU RTHA Obligație de independență și DIS Acțiuni de punere în aplicare ale unității interne Da DMO Da Da Da Nu Se aplică, dar nu au fost comunicate PSNPU RTHA Obligație de independență și de evitare a conflictelor de interese Acțiuni de punere în aplicare ale unității interne Da China BC Da Da Da Da (exclusiv BC naționale) Se aplică, dar nu au fost comunicate PSNPU RTHA Obligație de independență și DIS Acțiuni de punere în aplicare ale unității interne Da DMO Da Da Da Nu sunt divulgate/ disponibile public Nu sunt divulgate/disponibile public Secretul profesional Nu sunt divulgate/disponibile public Obligație de independență Măsuri disciplinare până la concediere n.a. RAS Hong Kong BC Da Da Da Da (exclusiv BC naționale) Se aplică, dar nu au fost comunicate PSNPU RTHA Obligație de independență și DIS Acțiuni de punere în aplicare ale unității interne Da DMO Da Da Da Da (exclusiv DMO național) Nu sunt divulgate sau disponibile public PSNPU RTHA Obligație de independență și de evitare a conflictelor de interese Acțiuni de punere în aplicare ale unității interne Da India BC/ DMO Da Da Da Da (exclusiv BC naționale) Se aplică, dar nu au fost comunicate Secretul profesional RTHA Obligație de independență Acțiuni de punere în aplicare ale unității interne Da Japonia BC Da Da Da Nu Nu sunt divulgate sau disponibile public PSNPU RTHA Obligație de independență Măsuri disciplinare până la concediere Da DMO Da Da Da Nu sunt divulgate/ disponibile public Nu sunt divulgate sau disponibile public PSNPU RTHA Obligație de independență și de evitare a conflictelor de interese Măsuri disciplinare până la concediere Da Mexic BC Da Da Da Da (exclusiv BC naționale) Se aplică, dar nu au fost comunicate PSNPU RTHA Obligație de independență și DIS Acțiuni de punere în aplicare ale unității interne Da DMO Da Da Da Nu Se aplică, dar nu au fost comunicate PSNPU Păstrează evidența și raportează deținerea/tranzacțiile cu active Obligație de independență și DIS Acțiuni de punere în aplicare ale unității interne Da Singapore BC/ DMO Da Da Da Da (exclusiv BC naționale) Se aplică, dar nu au fost comunicate PSNPU RTHA Obligație de independență și de evitare a conflictelor de interese Acțiuni de punere în aplicare ale unității interne Da Coreea de Sud BC Da Da Da Nu Se aplică, dar nu au fost comunicate PSNPU RTHA Obligație de independență și DIS Acțiuni de punere în aplicare ale unității interne Da DMO Da Da Da Nu Nu sunt divulgate sau disponibile public Nu sunt divulgate sau disponibile public RTHA Obligație de independență și DIS Acțiuni de punere în aplicare ale unității interne (fără concediere) Da Elveția BC Da Da Da Da (exclusiv BC naționale) Se aplică, dar nu au fost comunicate PSNPU RTHA Obligație de independență și DIS Acțiuni de punere în aplicare ale unității interne Da DMO Da Da Da Da (exclusiv DMO național) Nu sunt divulgate sau disponibile public PSNPU RTHA Obligație de independență și DIS Măsuri disciplinare până la concediere Da Turcia BC Da Da Da Da (exclusiv BC naționale) Se aplică, dar nu au fost comunicate PSNPU RTHA Obligație de independență și DIS Acțiuni de punere în aplicare ale unității interne (fără concediere) Da DMO Da Da Da Nu Se aplică, dar nu au fost comunicate PSNPU RTHA Obligație de independență și DIS Acțiuni de punere în aplicare ale unității interne (fără concediere) Da SUA BC Da Da Da Da (exclusiv BC naționale) Se aplică, dar nu au fost comunicate PSNPU RTHA Obligație de independență și DIS Acțiuni de punere în aplicare ale unității interne Da DMO Da Da Da Nu sunt divulgate/ disponibile public Nu sunt divulgate sau disponibile public PSNPU RTHA Obligație de independență și DIS Acțiuni de punere în aplicare ale unității interne Da